Christine B. Meyer

**Christine Benedichte Meyer** (født 1964) er en norsk siviløkonom og politiker (H) som siden 30. oktober 2023 har vært byrådsleder i Bergen. 

Hun er professor i strategi og ledelse ved Norges handelshøyskole og har særlig forsket på fusjoner og oppkjøp, formulering av strategi og strategisk endring i bedrifter i privat og offentlig sektor.

Hun var statssekretær for Høyre i Arbeids- og administrasjonsdepartementet 2001–2003, byråd for finans, konkurranse og omstilling i Bergen 2007–2009, byråd for helse og inkludering i Bergen 2009–2011, konkurransedirektør 2011–2015 og administrerende direktør for Statistisk sentralbyrå 2015–2017.

## Karriere som forsker
Meyer er utdannet siviløkonom ved Norges handelshøyskole (NHH). Hun ble dr.oecon. ved NHH i 1996 med avhandlingen *The Process of Organisational Integration in Mergers and Acquisitions*. Meyer var forskningsassistent ved Stiftelsen for Anvendt Forskning (SAF) / Samfunns- og næringslivsforskning AS (SNF) mellom 1989 og 1994, og i 1996 ble hun ansatt som forsker ved samme institusjon.

Meyer var også stipendiat ved NHH i perioden 1990 til 1996 før hun fikk stilling som førsteamanuensis på samme sted. Siden 2007 har hun vært professor i strategi og ledelse ved NHH, men har hatt permisjon fra denne stillingen mens hun har hatt politiske verv og lederstillinger i staten. I 2008 publiserte hun sammen med Ellen Altenborg en artikkel i tidsskriftet *Journal of International Business Studies* som omhandlet hvordan forretningsstrategiene til Telia og Telenor hadde vært avvikende.

## Tidlig politisk karriere
Fra 2001 til 2003 var Meyer statssekretær i Arbeids- og administrasjonsdepartementet i Kjell Magne Bondeviks andre regjering med Victor D. Norman som statsråd. Hun var byråd for finans, konkurranse og omstilling i Bergen fra november 2007 til april 2009. Deretter var hun byråd for helse og inkludering til januar 2011.

Meyer har også vært aktiv i utformingen av Høyres politiske plattform. Fra 2004 til 2006 var hun medlem i Høyres kvinnepolitiske utvalg. Etter dette ble hun også medlem av Høyres programkomité, en stilling hun hadde til 2009. Mellom 2005 og 2009 var hun styremedlem i Statnett. Fra 2007 til 2011 var Meyer styremedlem i SG Finans.

## Karriere som offentlig leder
Fra 2011 til 2015 var hun konkurransedirektør i Konkurransetilsynet. Hun var første kvinne i denne stillingen. 

Hun ble 12. juni 2015 utnevnt av Kongen i statsråd til administrerende direktør i Statistisk sentralbyrå, og tiltrådte embetet 1. september samme år.. Under Meyers ledelse har SSB foreslått å erstatte økonomiske prognosemodeller som SSB selv har utviklet siste tiår. I 2016 satte hun ned et utvalg som i januar 2017 foreslo å redusere forskingsavdelinga i SSB fra rundt 80 ansatte til 25–35 ved å flytte en del av de ansatte til statistikkavdelingen. Finansavisen omtalte prosessen som «Vingeklipper SSB-forskning». Som følge av en konflikt med Finansdepartementet knyttet til omorganiseringen av forskningsavdelingen valgte Meyer å fratre sin stilling 13. november 2017. Hun gikk deretter tilbake til stillingen som professor ved Norges handelshøyskole.

## Byrådsleder
På Bergen Høyres nominasjonsmøte i 2022 vant hun en kampvotering mot Harald Victor Hove om å bli Høyres byrådslederkandidat ved kommunevalget i 2023. 30. oktober 2023 overtok hun som byrådsleder i Bergen.

Trasé for utvidelse av Bybanen i Bergen til Åsane var i mai 2023 vedtatt lagt over Bryggen. Høyre, som hadde vært motstander av Bybanen over Bryggen, gikk til valg på at Bybane-saken var avgjort. Etter valget åpnet Høyre likevel for omkamp om traseen for å få støtte fra de mindre partiene for å danne byråd. 30. oktober 2023 dannet Meyer byråd med Høyre, Fremskrittspartiet og Senterpartiet og med støtte fra Industri- og Næringspartiet, Pensjonistpartiet og Bergenslisten. Disse partiene ble enige om på nytt å utrede tunnel i stedet for bybane over Bryggen for så å fatte et endelig vedtak om trasé i 2025.

## Personlig
Christine B. Meyer var gift med tidligere arbeidsminister (H) og økonomiprofessor Victor Norman, og er hans enke.

## Bibliografi

* 

* Christine Meyer og Inger Stensaker *Endringskapasitet* Fagbokforlaget 2011 ISBN 978-82-450-1228-6
* Christine Meyer og Inger Stensaker *Hvordan organisasjoner kan utvikle endringskapasitet* Fagbokforlaget 2005 
* Knut Boye og Christine Meyer (red.) *Fusjoner og oppkjøp* Cappelen Damm Akademisk 2008 (1. utgave 1998) ISBN 9788202263409
* Doktoravhandling *The process of organisational integration in mergers and acquisitions* (1996). «Doctoral thesis at the Norwegian School of Economics and Business Administration», Bergen

## Referanser




## Eksterne lenker
* 
* 
*